c: text/html

text:
Home Metro Manila Benguet (5) Bohol (1) Bulakan (1) Hilagang Agusan (1) Hilagang Dabaw (1) Hilagang Lanaw (1) Iloilo (1) Kabite (2) Keson (3) Laguna (6) Metro Manila (54) Pampanga (4) Pangasinan (1) Rizal (1) Sebu (4) Sorsogon (1) Sultan Kudarat (1) Tarlak (2) Timog Dabaw (2) Pasay Caloocan City of Manila Las Piñas Makati Makati City Malabon Mandaluyong Manila Marikina Muntinlupa Navotas Parañaque Pasay Pasig Pasig City Quezon City San Juan Taguig Valenzuela | Search: Website Design
Sort by
Filtered By
Related services
-
S Not evaluated yet Add to My list Added
- B Not evaluated yet Add to My list Added
-

robotstxt: allowed

filter: keep


text:
KAPITULO 15
Say Panagdayew ya Aawaten na Dios
Kasin aawaten na Dios so amin a relihyon?
Panon tayon nibiig so tuan relihyon?
Siopan talaga ray mandadayew ed tuan Dios natan?
1. Panon itayon minabang no dayewen tayoy Dios diad dugan paraan?
TALAGAN walay malasakit ed sikatayo nen Jehova a Dios tan labay ton unoren tayo ray maaron panangigiya to pian maong so pansumpalan tayo. No sikatoy dayewen tayo diad dugan paraan, magmaliw itayon maliket tan napaliisan tayoy dakel a problema. Bendisyonan tan tulongan to tayo met. (Isaias 48:17) Nilasus ya relihyon so mangibabagan ibabangat day katuaan nipaakar ed Dios. Balet nanduruman maong so ibabangat da nipaakar ed no siopa so Dios tan no antoy labay ton gawaen tayo.
2. Panon tayon naamtaan so dugan panagdayew ed si Jehova, tan anton ilustrasyon so ontulong ed sikatayon natalosan iya?
2 Panon mon naamtaan so dugan paraan na panagdayew ed si Jehova? Agmo la kaukolan ya sansakeyen nin aralen tan pankokomparaen so amin a relihyon. Say kaukolan mo labat ya gawaen et aralen no anton talaga so ibabangat na Biblia nipaakar ed tuan panagdayew. Bilang ilustrasyon: Diad dakel a bansa, problema day nipaakar ed peken kuarta. No say trabahom et ibiig iray peken kuarta, antoy gawaen mo? Sansakeyen mo kasin kabisadoen so amin a klase na peken kuarta? Andi. Mas maong no aralen mo imay tuan kuarta. No kabisadom lay itsura na tudtuan kuarta, nibiig mo lay peke. Mipadpara, no naamtaan tayo lay tuan relihyon, nibiig tayo la iramay palson relihyon.
3. Base ed si Jesus, antoy nepeg tayon gawaen pian awaten na Dios so panagdayew tayo?
3 Importantin dayewen tayo si Jehova diad paraan ya aawaten to. Panisiaan na dakel a totoo ya amin a relihyon et aawaten na Dios, balet aliwan ontan so ibabangat na Biblia. Diad tua, aliwan magenap so basta pangibagan Kristiano itayo. Imbaga nen Jesus: “Aliwan balang sakey ya ontatawag ed siak na, ‘Katawan, Katawan,’ et makaloob ed Panarian na tawen, noagta saman labat so manggagawa ed linawa nen Amak a walad tawen.” Pian awaten na Dios so panagdayew tayo, nepeg tayon aralen iray ganggan na Dios tan gawaen tayo iratan. Saramay agda gagawaen so panlabayan na Dios et tinawag nen Jesus ya “manggagaway kaugsan.” (Mateo 7:21-23) Singa say peken kuarta, say palson relihyon et anggapoy kana to. Diad tua, makaderal ni ingen itan.
4. Antoy labay ya ibaga nen Jesus nipaakar ed duaran dalan, tan iner so pugtaan na saratan?
4 Iikdan nen Jehova so amin a totoo na tsansan manbilay ya tuloytuloy. Balet, pian makapambilay tayon tuloytuloy diad Paraiso, nepeg tayon dayewen so Dios ed dugan paraan tan natan ni labat et manbilay itayo la diad paraan ya aawaten to. Makapaermen balet ta dakel so agmalabay a manggawa ed satan. Kanian imbaga nen Jesus: “Loob kayo ed mainget a puerta, lapud malapar so puerta tan maawang so dalan ya ompugta ed kadederal, tan dakel so onloloob ed satan; bangta mainget so puerta tan makisir so dalan ya ompugta ed bilay, tan daiset so makakaromog ed satan.” (Mateo 7:13, 14) Say tuan relihyon et ompugta ed bilay ya anggapoy anggaan. Say palson relihyon et ompugta ed patey. Aglabay nen Jehova ya ompatey so anggan siopa kanian iikdan to na tsansa so amin a totoo ya sikatoy nakabat da. (2 Pedro 3:9) No ontan sirin, say paraan na panagdayew tayo ed Dios et manresultad balanglan bilay odino patey.
NO PANON A NIBIIG SO TUAN RELIHYON
5. Panon tayon nibiig iramay ontutumbok ed tuan relihyon?
5 Panon a naromog so “dalan ya ompugta ed bilay”? Imbaga nen Jesus ya nanengneng ed kabibilay na totoo no tua odino andi so relihyon da. Inkuan to: “Nabidbir yo ra ed saray bunga ra. . . . Balang maong a kiew et manbubunga na maong.” (Mateo 7:16, 17) Labay ton ibaga, nabidbir so tuan relihyon diad saray papanisiaan tan kagagawa ra. Anggaman nalilingo ta aliwan perpekto iray mandadayew ed tuan Dios, gagawaen day anggaay nayarian dan unoren so panlabayan to. Aralen tayo so anemiran aspekto ya pakabidbiran na saray ontutumbok ed tuan relihyon.
6, 7. Panon ya ipapasen na saray lingkor na Dios so Biblia, tan panon ya impanengneng nen Jesus so dugan alimbawa nipaakar ed saya?
6 Saray ibabangat na saray lingkor na Dios et nanlapud Biblia. Oniay nabasan mismo ed Biblia: “Say interon Kasulatan et impuyan na Dios tan makagunggona parad panagbangat, pananimbawa, panangipetek, panagdisiplina unong ed inkatunong, pian say too na Dios et sigpot a makayari, ya akaparaan a maong parad amin a maabig a gawa.” (2 Timoteo 3:16, 17) Insulat nen apostol Pablo ed saray kapara ton Kristiano: “Sanen nadngel yo ed sikami so salita na Dios, inawat yo itan, aliwan bilang salita na totoo, noagta bilang salita na Dios, a saya so katuaan.” (1 Tesalonica 2:13) Kanian, saray papanisiaan tan gagawaen na tuan relihyon et aliwan base ed saray opinyon odino tradisyon na too, noagta diad pinuyanan a Salita na Dios, say Biblia.
7 Angipanengneng si Jesus na dugan alimbawa, ya imbase to ray bangat to ed Salitay Dios. Oniay impikasi tod Ama ton walad tawen: “Say salitam et katuaan.” (Juan 17:17) Papanisiaan nen Jesus so Salita na Dios, tan amin ya imbangat to et nanlapud Kasulatan. Naynay ya ibabaga nen Jesus: “Walan nisulat.” (Mateo 4:4, 7, 10) Insan to ibaga imay akasulat ya teksto. Mipadpara, ag-ibabangat na totoo na Dios natan iray sarili dan opinyon. Papanisiaan dan say Biblia et Salitay Dios, tan ditan da labat ibabase iray ibabangat da.
8. Antoy kaiba ed panagdayew ed si Jehova?
8 Si Jehova labat so dadayewen na saray membro na tuan relihyon tan ipapaamta da so ngaran to. Imbaga nen Jesus: “Si Jehova a Dios mo so nepeg mon dayewen, tan sikato labat so nepeg mon panlingkoran.” (Mateo 4:10) Si Jehova labat sirin so dadayewen na saray lingkor na Dios. Kaibad satan ya panagdayew so pangipaamtad ngaran na tuan Dios tan say personalidad to. Inkuan na Salmo 83:18: “Say ngaran mo et Jehova, a sika labat so Sankatagyan ed interon dalin.” Angiter si Jesus na pangaligan ya ontulong ed arum pian nakabat da so Dios, ya singa imbaga to ed pikakasi to: “Impaamtak so ngaran mo ed saray totoon inter mod siak a nanlapud mundo.” (Juan 17:6) Mipadpara, ibabangat na saray mandadayew ed tuan Dios natan so nipaakar ed ngaran to, saray panlabayan to, tan saray kualidad to.
9, 10. Panon ya ipapanengneng na saray tuan Kristiano so panangaro rad sakey tan sakey?
9 Ipapanengneng na totoo na Dios so agmakasarili tan tuan panangaro ed sakey tan sakey. Imbaga nen Jesus: “Diad saya et naamtaan na amin a sikayo iray disipulok—no manaaroan kayo.” (Juan 13:35) Saray Kristiano nensaman et ontan so panangaro da ed sakey tan sakey. Lapud aro ya base ed saray prinsipyod Biblia, malet so ulopan na amin ya mandadayew ed tuan Dios anggano nandurumay lahi, panagbilay, tan bansa ra. (Basaen so Colosas 3:14.) Anggapoy ontan ya aroan na saray membro na palson relihyon. Panon tayon amta? Manpapateyan ira lapud nandurumay bansa odino tribu ra. Balet saray tuan Kristiano et ag-ira manaaral ya mangusar na armas tan agda met papateyen iray Kristianon agagi ra. Inkuan na Biblia: “Saray ananak na Dios tan saray ananak na Diablo et napatnagan ed saya: Siopaman ya agmanggagawa na inkatunong tan agmangaaro ed agi to et agmanlalapud Dios. . . . Nepeg a manaaroan itayo; aliwan singa si Cain, a nanlapud samay mauges tan pinatey toy agi to.”—1 Juan 3:10-12; 4:20, 21.
10 Siempre, say tuan panangaro et agto labat papaliisan so pamatey. Saray tuan Kristiano et maliket dan iter so panaon, biskeg, tan kaykayarian da pian tulongan tan pabiskegen so sakey tan sakey. (Hebreo 10:24, 25) Mantutulongan ira no wala ray problema, tan matua ira ed balang sakey. Diad tua, iyaaplika da so simbawa na Biblia ya ‘manggawa na maabig ed amin.’—Galacia 6:10.
11. Akin et importantin awaten si Jesu-Kristo bilang say uusaren na Dios a mangiliktar ed sikatayo?
11 Aawaten na saray tuan Kristiano si Jesu-Kristo bilang say uusaren na Dios ya mangiliktar ed sikara. Ibabaga na Biblia: “Anggapo lay arum a panlapuan na kililiktar, ta anggapoy sananey a ngaran diad silong na tawen a niiter ed saray totoo pian nilaban itayo.” (Gawa 4:12) Singa naaralan tayo lad Kapitulo 5, inter nen Jesus so bilay to pian nadondon iray matulok a totoo. (Mateo 20:28) Sakey ni, si Jesus so tinuro na Dios ya Ari ed Panarian Tod tawen pian manuley ed interon dalin. Tan no labay tayoy manbilay ya tuloytuloy, igaganggan na Dios ya unoren tayo si Jesus tan iyaplika iray bangat to. Atan so rason no akin ya inkuan na Biblia: “Samay mangipapanengneng na pananisia ed Anak et walaan na bilay ya andi-anggaan; samay agmanguunor ed Anak et agto nagamoran so bilay.”—Juan 3:36.
12. Antoy labay ya ibaga na pagmaliw ya agkabiangan na mundo?
12 Saray mandadayew ed tuan Dios et agkabiangan na mundo. Nen si Jesus et tinepetan na Romanon manuley ya si Pilato, oniay inyebat to: “Say Panarian ko et agkabiangan na sayan mundo.” (Juan 18:36) Anggan iner a bansa so panaayaman na saray tuan patumbok nen Jesus, sikaray sakop na Panarian tod tawen kanian mansiasiansia ran neutral, tan ag-ira mibabalid saray isyu ed politika. Tan agmet pibabalian na saray mandadayew ed si Jehova so gagawaen na arum a totoo ya singa say pibiang ed partido na politika, panagkandidato, odino pamboto. Tua, neutral ed politika iray mandadayew ed tuan Dios balet maunor irad ley na gobierno. Akin? Lapud igaganggan ira na Salitay Dios ya “manpasakop” ed “saray atagey ya autoridad” na gobierno. (Roma 13:1) Balet no kontrad ganggan na Dios so igaganggan na gobierno na too, aaligen na saray mandadayew ed Dios so ginawa na saray apostol, ya imbaga ran, “Nepeg min unoren so Dios bilang manuley imbes a saray totoo.”—Gawa 5:29; Marcos 12:17.
13. Antoy pangipapasen na saray tuan patumbok nen Jesus ed Panarian na Dios, tan anto sirin so gagawaen da?
13 Ipupulong na saray tuan patumbok nen Jesus ya say Panarian na Dios labat so ilalo na totoo. Impasakbay nen Jesus: “Sayan maong a balita na Panarian et nipulong ed interon dalin bilang pantasi ed amin a nasyon, insan onsabi so anggaan.” (Mateo 24:14) Imbes ya ibaga na saray tuan patumbok nen Jesu-Kristo ed arum ya mantiwala ran say gobierno na too so solusyon ed saray problema ra, ipapakabat dan say Panarian na Dios labat so ilalo na totoo. (Salmo 146:3) Imbangat itayo nen Jesus ya ipikasi itan ya perpekton gobierno: “Onsabi la komon so Panarian mo. Nagawa komon so linawam, a singa ed tawen, ontan met diad dalin.” (Mateo 6:10) Impasakbay na Salita na Dios ya sayan Panarian ed tawen et “buyaken tan panganggaen to irayan amin a panarian [ya manuuley natan], tan saya labat so mansiansia ed andi-anggaan.”—Daniel 2:44; Apocalipsis 16:14; 19:19-21.
14. Parad sika, anton relihyon so makakagawa ed saray pakabidbiran na dugan panagdayew?
14 Base ed sayan naaralan tayo, tepetan mo pay sarilim: ‘Anton relihyon ya say amin ya ibabangat to et nanlapud Biblia tan ipapaamta toy ngaran nen Jehova? Anton relihyon so mangipapanengneng na tuan panangaro, walaan na pananisia ed si Jesus, agkabiangan na mundo, tan mangipupulong ya say Panarian na Dios labat so tuan ilalo na totoo? Diad amin a relihyon, dinan so makakagawad saratan ya amin?’ Ipapanengneng na saray ebidensya ya satan a relihyon et Saray Tasi nen Jehova.—Basaen so Isaias 43:10-12.
ANTOY GAWAEN MO?
15. Anto ni labay na Dios ya gawaen tayo likud ed basta panisia ed sikato?
15 Balet, aliwa labat ya basta panisia ed Dios so kaukolan pian sikatoy napaliket. Diad tua, ibabaga na Biblia ya anggan saray demonyo et manisian walay Dios. (Santiago 2:19) Balet agda gagawaen so panlabayan na Dios kanian kabusol to ra. Pian napaliket tayoy Dios, agtayo labat basta manisiad sikato noagta nepeg tayo met ya gawaen so panlabayan to. Nepeg ya onekal itayod palson relihyon tan awaten tayoy tuan panagdayew.
16. Antoy nepeg ya gawaen na sakey ya mibibiang ed palson relihyon?
16 Imbaga nen apostol Pablo ya nepeg ya agtayo mibiang ed palson panagdayew. Insulat to: “‘Paway kayo ed sikara, tan isian yoy inkasikayo,’ kuan nen Jehova, ‘tan agyo la didiwiten so marutak a bengatla’; ‘tan awaten ta kayo.’” (2 Corinto 6:17; Isaias 52:11) Kanian papaliisan na saray tuan Kristiano so antokaman ya walay koneksion tod palson panagdayew.
17, 18. Anto so “Makapanyarin Babilonia,” tan akin et nepeg ya ‘ompaway kan tampol ed sikato’?
17 Ipapanengneng na Biblia ya amin a klase na palson relihyon et kabiangan na “Makapanyarin Babilonia.” * (Apocalipsis 17:5) Ipapanonot na satan a ngaran so syudad na Babilonia nensaman. Ditan ginmapo so palson relihyon kayari na Delap ed panaon nen Noe. Dakel ed saray bangat tan tradisyon natan et nanlapud palson relihyon ya ginmapo nensaman diad Babilonia. Singa bilang, saray taga Babilonia et mandadayew ed trinidad odino taloran dirios. Diad panaon tayo, say manunan doktrina na dakel a relihyon et say Trinidad. Balet, malinew ya ibabangat na Biblia ya saksakey so tuan Dios, si Jehova, tan si Jesu-Kristo et Anak to. (Juan 17:3) Papanisiaan met na saray taga Babilonia ya wala kunoy imortal ya kamarerwa na totoo ya tuloytuloy a manbilay kayarin ompatey so laman, tan nayarin manirap itan ed impierno. Diad panaon tayo, ibabangat na dakel ya relihyon so nipaakar ed imortal a kamarerwa odino espiritu ya nayarin manirap ed impierno.
18 Say panagdayew ya ginmapod Babilonia et akasabid interon mundo. Kanian duga labat ya say “Makapanyarin Babilonia” so mangirepresentad amin ya palson relihyon ed interon mundo. Impasakbay na Dios ya amin irayan palson relihyon et biglan naderal. Kasin natatalosan mo la natan no akin ya importantin onekal kad amin a kabiangan na Makapanyarin Babilonia? Labay nen Jehova a Dios ya tampol kan ‘ompaway ed sikato’ legan a wala ni panaon.—Basaen so Apocalipsis 18:4, 8.
19. Anto ray bendisyon no manlingkor kad si Jehova?
19 No mandesisyon kan onekal ed palson relihyon, nayarin paliisan ka la na arum. Balet, no manlingkor kad si Jehova kaiba na totoo to, mas dakel so naawat mon bendisyon nen say isakripisyom. Singa saray disipulo nen Jesus nensaman ya tinaynan da ray arum ni ran bengatla pian sikatoy natumbok da, nawalaan ka met na dakel ya espiritual ya agagi. Magmaliw kan kabiangan na baleg a pamilya na minilyon ya tuan Kristiano diad interon mundo, ya talagan mangaaro ed sika. Tan nawalaan ka met na balibalin ilalo ya manbilay ya tuloytuloy “diad onsabin sistema na mundo.” (Basaen so Marcos 10:28-30.) Onsabi panaon, saramay agla mimiulop ed sika lapud saray papanisiaan mo et nayarin manaral met na Biblia tan mandayew ed si Jehova.
20. Antoy nagawad saramay ontutumbok ed tuan relihyon?
20 Ibabangat na Biblia ya magano lan deralen na Dios so mauges ya mundo nen Satanas tan salatan To na matunong ya balon mundo ya uleyan na Panarian To. (2 Pedro 3:9, 13) Marakdakep itan! Tan diad satan a matunong ya balon mundo, saksakey lay relihyon, saksakey lay tuan panagdayew. Agta dugan desisyon no gawaen mo ray kaukolan pian makapiulop ka la natan ed saray mandadayew ed tuan Dios?
^ par. 17 Parad kaaruman nin impormasyon no akin ya irerepresenta na Makapanyarin Babilonia so amin ya palson relihyon ed interon mundo, nengnengen so Apendise ed artikulon “No Anto so ‘Makapanyarin Babilonia.’”


text: 1 Say gapo na maong a balita nipaakar ed si Jesu-Kristo, say Anak na Dios:2 Unong a nisulat ed libro nen propeta Isaias: “(Ibakik nin unona* so mensaherok pian mangiparaan na dalanen mo.)+3 Walay onkekelyaw diad kalawakan: ‘Iparaan yo so dalanen nen Jehova!* Gawa yon maptek iray dalan to.’”+4 Diad saman, si Juan a Managbautismo et walad kalawakan, ya ipupulong toy nipaakar ed bautismo bilang simbolo na panagbabawi parad kaperdona na saray kasalanan.+5 Tan linmad sikato iray totoo ed interon teritorya na Judea tan amin a manaayam ed Jerusalem, tan binautismoan* to ra diad Ilog Jordan, ya impapatua da iray kasalanan da.+6 Akasulong si Juan na kawes a gawad bago na kamelyo tan akabalkes na katat,+ tan say kakanen to et duron tan dilo ed katakelan.+7 Tan oniay ipupulong to: “Walay onsabin katumbokan ko a mas mabiskeg nen siak, tan agak makanepegan ya onyuko pian ukbaren iray singer na sandalyas to.+8 Binautismoan ta kayo ed danum, balet bautismoan to kayo ed panamegley na masanton espiritu.”+9 Diad saman a panaon et sinmabi si Jesus a nanlapud Nazaret na Galilea tan sikatoy binautismoan nen Juan diad Jordan.+10 Kaimwas tod danum et anengneng ton nalulukasan so tawen, tan say espiritu a singa malapati et ondadapo ed sikato.+11 Tan walay boses a nadngel manlapud tawen: “Sika so Ana’ko, say inad-arok; inabobonan ta ka.”+12 Tampol a sikatoy pinakiwas na espiritu ya onlad kalawakan.13 Kanian sikatoy nansiansia diad kalawakan ed loob na 40 agew, tan tinukso diman nen Satanas.+ Kaiba to iray atap ya ayayep, balet nanlingkor iray anghel ed sikato.+14 Natan sanen inaresto ray Juan, linmay Jesus ed Galilea,+ ya impupulong toy maong a balita na Dios+15 tan inkuan to: “Asabi la so aturon panaon, tan asingger lay Panarian na Dios. Magbabawi kayo,+ tan manisia kayo ed maong a balita.”16 Sanen sikatoy manaakar ed gilig na Dayat na Galilea, anengneng toy Simon tan say agi ton si Andres+ a mangipepelag na saray iket da diad dayat,+ ta sumisigay ira.+17 Kanian inkuan nen Jesus ed sikara: “Tumbok kayod siak, tan gawaen ta kayon sumisigay na totoo.”+18 Tinaynan dan tampol iray iket da tan tinmumbok irad sikato.+19 Kaarawi toy daiset et anengneng toy Santiago tan say agi ton si Juan ya ananak nen Zebedeo, legan a wala rad baloto ra tan aapigeren da ray iket da,+20 tan tinawag to ran tampol. Kanian tinaynan dad baloto si Zebedeo ya ama ra tan saray inupaan a lalaki, tan tinmumbok irad sikato.21 Tan linma rad Capernaum.Kagapo na Sabaton, sikatoy linmoob ed sinagoga tan nambangat.+22 Tan mandinayew irad paraan na panagbangat to, ta binangatan to ra a singa panagbangat na sakey a walaay autoridad, ya aliwan singa saray eskriba.+23 Kabekta et linmoob ed sinagoga ra so sakey a toon aselepay demonyo,* tan sikatoy inmeyag:24 “Antoy pibabali mid sika, Jesus a Nazareno?+ Linma ka dia pian deralen mo kami? Amtak no siopa ka, sika so Masanto na Dios!”+25 Balet binano nen Jesus, ya inkuan to: “Agka maingal, paway kad sikato!”26 Tan pinmaway so demonyo* kayari ton pinankaykayerker so too tan inmeyag a makmaksil.27 Mandinayew a maong so amin a totoo kanian inkuan dad sakey tan sakey: “Anto ’ya? Dumay panagbangat to! Walay autoridad ton mangiganggan ed anggan saray demonyo,* tan ontutulok irad sikato.”28 Kanian say balita nipaakar ed sikato et kinmayat a tampol ed amin a pasen diad interon rehyon na Galilea.29 Kayari na saman et tinaynan day sinagoga tan linma rad abung di Simon tan Andres a kaibay Santiago tan Juan.+30 Natan say biin katulangan nen Simon+ et akarukol ta walay petang to, tan imbaga ran tampol ed si Jesus so kipapasen to.31 Kanian sikatoy inasinggeran nen Jesus, binembenan tod lima tan pinaalagey to. Naandi so petang to, tan nanserbi lad sikara.32 Sanen mansirunget la, a sinmelek lay agew, inyakar na totoo ed sikato so amin a mansasakit tan aselepay demonyo;+33 tan atiptipon ed arap na puerta so totoo ed interon syudad.34 Kanian pinaabig to so dakel a walaay nanduruman sakit,+ tan pinapaway to so dakel a demonyo, balet agto pansalitaen iray demonyo, ta amta ran sikato so Kristo.*35 Diad kabkabuasan, legan ya ambilunget ni, sikatoy binmangon insan linmad sakey a nisulinek a pasen, tan nampikasi diman.+36 Balet sikatoy inanap nen Simon tan saramay kaiba to37 tan sanen nalmo ra, inkuan dad sikato: “Aanapen ka na amin a totoo.”38 Balet inkuan tod sikara: “Onla tayod arum a pasen, diad asingger iran baley, pian makapanpulong ak met diman, ta saya so rason na inyakar ko dia.”+39 Tan sikatoy linma, a nampupulong ed saray sinagoga ra diad interon Galilea tan nampapaway na saray demonyo.+40 Wala met so sakey ya akating ya inmasingger ed sikato, tan tinmalimukor ya akikasi ed sikato, ya inkuan to: “No labay mo, sarag mo ak a linisan.”+41 Diad saman et akasian to, kanian inyunat toy lima to tan diniwit to, tan inkuan to: “Labay ko! Nalinisan ka.”+42 Et tampol a naandi so kating to, tan alinisan.43 Insan binilibilin to tan pinaalis to lan tampol,44 tan inkuan tod sikato: “Agmon balot ibabaga iya ed anggan siopa, balet la ka, manpanengneng kad saserdote tan mangiyapay ka na saray bengatlan ingganggan nen Moises ta alinisan ka la,+ bilang paneknek ed sikara.”+45 Balet kaalis na samay laki et imbagbaga to tan inkayat to so agawa, kanian si Jesus et agla makaloob a maparungtal ed sakey a syudad, noagta sikatoy nansiansia ed paway diad saray nisulinek a pasen. Ingen ta nantultuloy a linmad sikato iray totoon nanlapud nanduruman pasen.+


text:
LEKSION 11
Panon Itayon Minabang ed Saray Prinsipyo na Biblia?
1. Akin ya kaukolan tayoy panangigiya?
Mas makabat so Amalsa nen say sikatayo. Inar-aro to itayo tan sankanonot toy pankaabigan tayo. Sakey ni, ag-itayo pinalsa nen Jehova a manbilay ya anggapoy panangiwanwan to. (Jeremias 10:23) Singa sakey ya melag ya ugaw a kaukolan toy panangigiya na atateng to, kaukolan tayon amin so panangigiya na Dios. (Isaias 48:17, 18) Saray prinsipyo na Biblia et regalo na Dios a mangigiyad sikatayo.
Saray ganggan tan prinsipyo nen Jehova so mangibabangat ed sikatayo no panoy dugan pambilay tayo natan tan no panon tayon nagamoran iray andi-anggaan ya bendisyon ed arapen. Lapud sikato so amalsa ed sikatayo, manepeg labat ya tumboken tayoy panangigiya to.
2. Anto iratay prinsipyo na Biblia?
Saray prinsipyo na Biblia et manuna iran totontonen. Saray ganggan balet et parad saray espisipikon situasyon. (Deuteronomio 22:8) Pian natalosan tayo no panon ya onaplika so sakey ya prinsipyo ed sakey ya situasyon, usaren tayoy abilidad tayon mannonot. (Uliran 2:10-12) Alimbawa, ibabangat na Biblia a say bilay et regalo na Dios. Nigiya itayo na satan ya prinsipyo sano wala tayod trabaho, abung, tan sano manbiabiahe tayo. Panonotan itayo na satan ya alwaray bilay tayo tan say bilay na arum.
3. Anton duaran prinsipyo so sankaimportantian?
Si Jesus a mismo so angibaga ed duaran sankaimportantian ya prinsipyo. Ipapaamta na samay unonan prinsipyo so gagala na bilay—say pangabat, pangaro, tan matoor a panlingkor ed Dios. Kaukolan tayon nonoten iyan unonan prinsipyo diad amin a desisyon tayo. (Uliran 3:6) Saramay manbilay unong ed sayan prinsipyo et magmaliw a kaaro na Dios, makagamor na tuan liket, tan andi-anggaan a bilay.
Say komaduan prinsipyo so mangigiya ed sikatayon nawalaay maabig ya relasyon ed arum. (1 Corinto 13:4-7) No labay tayon iyaplika itan, kaukolan tayon aligen so paraan na panagtrato na Dios ed totoo.
4. Panon itayon minabang ed saray prinsipyo na Biblia?
Makatulong iray prinsipyo na Biblia pian mankakasakey so pamilya panamegley na aro. (Colosas 3:12-14) Proprotektaan met na Salitay Dios iray pamilya diad panamegley na sakey nin prinsipyo—say panangasawa et nepeg ya permanente.
No unoren tayoy bangat na Biblia, ag-itayo tanto naproblemad materyal tan emosyonal a pankaukolan tayo. Alimbawa, mas labay na saray amo iray empleyadon matua tan makuli lapud pangiyaaplika rad prinsipyo na Biblia. (Uliran 10:4, 26; Hebreos 13:18) Ibabangat met na Salita na Dios ya mankontento itayo ed no anton talagay nakaukolan tayo tan mas pablien tayoy relasyon tayod Dios nen saray materyal.
Naprotektaan met so laman tayo no iyaplika tayo ray prinsipyo na Biblia. (Uliran 14:30; 22:24, 25) Singa bilang, napaliisan iray graben sakit tan aksidente no unoren tayoy ganggan na Dios nipaakar ed alablabas ya panag-inum na alak. (Uliran 23:20) Iyaabuloy nen Jehova so iyinum na alak basta kabkaabigan labat. (Salmo 104:15; 1 Corinto 6:10) Sakey ni, no iyaplika tayo ray prinsipyo na Biblia, aliwan saray kakikiwas tayo labat so naaralan tayon alwaran noagta pati saray nononoten tayo. (Salmo 119:97-100) Balet, uunoren na saray tuan Kristiano iray estandarte na Dios aliwa labat a lapud walay pinabangan dad satan. Gagawaen da itan lapud labay dan pagalangay Jehova.
Manaral Ni
Anto so Peteg ya Ibabangat na Biblia?
Kabibilay a Makapaliket ed Dios
Nayarian mon napaliket si Jehova diad paraan na kabibilay mo. Diad tua, sarag moy magmaliw ya kaaro to.
Anto so Peteg ya Ibabangat na Biblia?
Say Labay na Dios ya Pangipasen Tayod Bilay
Antoy pangipapasen na Dios ed aborsion, panagpasaksak na dala, tan bilay na ayep?
NIPAAKAR ED SIKAMI
Man-request na Panaral na Biblia
Manaral na Biblia a libre diad oras tan pasen ya labay mo.


text:
KAPITULO 26
No Akin a Mairap a Gawaen so Maong
SANEN ginawa nen Saulo iray mauges a bengatla, siopay aliketan?— Si Satanas a Diablo. Balet aliketan met iray pangulo na relihyon na saray Judio. Insan sanen nagmaliw lan babangatan na Sankamaongan a Managbangat si Saulo tan atawag a Pablo, sikatoy binusol na saraman a pangulo na relihyon. Kanian, kasin natalosan mo no akin a mairap parad babangatan nen Jesus a gawaen so maong?—
Aminsan et ingganggan na atagey a saserdote a manngaran na Ananias iray totoo a tampalen day Pablo. Ginetma ni ingen nen Ananias ya ipapriso si Pablo. Apairap a maong si Pablo sanen nagmaliw lan babangatan nen Jesus. Alimbawa, si Pablo so pinekpek na saray mauges a totoo tan ginetma ran pateyen diad panupak da ed sikato na angkabaleg iran bato.
Dakel so manalin managyat ed sikatayo a manggawa na saray bengatla a mamaermen ed Dios. Kanian say tepet so, Kaunongan so panangarom ed maong? Inararom kasi itan kanian gawaen moy maong anggano busolen ka na arum? Agta mankaukolan na tepel so panggawa ed satan?—
Nayarin pankelawan mo, ‘Akin a busolen itayo na totoo lapud panggagawa tayoy maong? Agta nepeg komon a panliketan da?’ Singa dugan nonoten itan. Mabetbet a labay na totoo si Jesus lapud maong iran bengatla a ginawa to. Aminsan, amin a totoo ed syudad so nantitipon diad arap na puerta ed abung a panaayaman to. Sikaray linma lapud pinaabig nen Jesus iray mansasakit a totoo.
Balet no maminsan et aglabay na totoo so imbangat nen Jesus. Anggaman say naynay ton imbangat et tua, agda labay itan. Diad tua et sikatoy talagan binusol na arum lapud sinalita toy katuaan. Agawa iyan aminsan diad Nazaret, say syudad a binalegan nen Jesus. Sikatoy linma ed sinagoga, a pantitiponan na Judion totoo pian mandayew ed Dios.
Ditan et marakdakep so impanpaliwawa nen Jesus manlapud Kasulatan. Diad primero et labalabay itan na totoo. Pankelawan day panagsalita to. Ngalngali agda napanisiaan a saya imay kalangweran a binmaleg ed mismon syudad da.
Balet ta wala ni imbaga nen Jesus. Sinalita toray panaon sanen angipanengneng so Dios na nikaduman pabor ed aliwan Judion totoo. Sanen imbaga nen Jesus iman, sinmanok iramay walad sinagoga. Antam no akin?— Say amta ra et sikara labat so papaboran a maong na Dios. Abaloan dan sikaray magmaong nen saray arum a totoo. Kanian binusol day Jesus lapud imbaga to. Antam no antoy ginetma ran gawaen ed sikato?—
Ibabaga na Biblia: ‘Siningkat day Jesus tan inapura dan impaway ed syudad. Sikatoy inyakar da ed tambib na palandey pian sikatoy ipelag da ed kelas pian ompatey! Balet imbatikan ira nen Jesus.’
No nagawa itan ed sika, kasin pawilen mo ni iraman a totoo pian itongtong so nipaakar ed Dios?— Agta mankaukolan itan na tepel?— Kalabas na ngalngali sakey taon, pinmawil si Jesus ed Nazaret. Oniay ibabaga na Biblia: “Imbangat tora dia ed saray sinagoga ra.” Intultuloy nen Jesus a sinalita so katuaan ya agto tinakotan iray totoo ya agmangaaro ed Dios.
Aminsan ya agew, a sabaton, si Jesus so walad sakey a lugar a diman et walay lakin akawet so lima to. Si Jesus so walaan na pakapanyari a nanlapud Dios pian paabigen iman a laki. Balet arum ed lalaki diman so manasalin guloen si Jesus. Antoy gawaen na Sankamaongan a Managbangat ey?— Unona et intepet to: ‘No walay karnero yo a naplag ed bobon ed agew na Sabaton, kasin agwaten yo?’
On, agwaten da so karnero, anggano agew na Sabaton, say agew a pampainawa ra komon. Kanian inkuan nen Jesus: ‘Magmaong a tulongan so sakey a too ed agew na Sabaton, lapud say too so mas makana nen say karnero!’ Mabitar sirin a kaukolan a tulongan nen Jesus iyan laki diad pamaabig to ed sikato!
Impaiyunat nen Jesus ed laki so lima to. Inmabig a tampol. Aliketan a maong iman a laki! Balet komusta iramay arum a totoo? Kasin aliketan ira?— Andi. Lalon binusol day Jesus. Pinmaway ira tan sikatoy ginetma ran pateyen!
Ontan met natan. Anggan antoy gawaen tayo, agtayon balot napaliket so amin. Kanian kaukolan tayoy manpili no siopay labay tayon paliketen. No labay tayon paliketen si Jehova a Dios tan say Anak to, si Jesu-Kristo, nepeg tayo sirin a gawaen a naynay so ibabangat da. Balet no gawaen tayo itan, siopay mamusol ed sikatayo ey? Siopa so manggagawa pian mairap tayon gawaen so maong?—
Si Satanas a Diablo. Balet siopa nira?— Saramay apalikdo na Diablo pian manisia ed mauges iran bengatla. Inkuan nen Jesus ed saray pangulo na relihyon ed panaon to: “Sikayo kien kayo na ama yo a Diablo, et saray kalikaliktan nen ama yo sikato so labay yo a gawaen.”
Dakel iray totoon labalabay na Diablo. Say tawag nen Jesus ed sikara et “say mundo.” Antoy nikuan mo ed “say mundo” a sinalita nen Jesus?— Nengnengen ta so Juan kapitulo 15, bersikulo 19, insan ta talosan. Ditan et nabasa ta iray salita nen Jesus: “No taga mundo kayo say mundo aroen to so saray kayarian to. Balet lapud aliwa kayo a taga mundo, noag say pinili ta kayo ed mundo, kanian say mundo busolen to kayo.”
Kanian say mundo a mamubusol ed saray babangatan nen Jesus et tugyopen na amin a totoo ya aliwan papatumbok to. Akin a bubusolen na mundo iray babangatan nen Jesus?— Isipen pa itan. Siopa so manuley na mundo?— Ibabaga na Biblia: “Say interon mundo so walad pakapanyari na sakey a mauges.” Satan a sakey a mauges et si Satanas a Diablo.
Kasin natatalosan mo la no akin a mairap a gawaen so maong?— Si Satanas tan say mundo to so manggagawa ed satan a mairap. Balet wala ni sananey a rason. Nanonotan mo ni no anto itan?— Diad Kapitulo 23 na sayan libro, naaralan ta’n atawir tayon amin so kasalanan. Agta marakdakep no anggapo lay kasalanan, Diablo, tan say mundo to?—
Isisipan na Biblia: “Say mundo mangangga.” Labay ton ibaga et amin na saramay aliwan papatumbok na Sankamaongan a Managbangat so naandi. Ag-ira naabuloyan a manbilay ya andi-anggaan. Antam no sioparay manbilay ya andi-anggaan?— Intuloy ya imbaga na Biblia: ‘Say mangunor ed linawa na Dios mansiansia lawas.’ (1 Juan 2:17) On, saraman labat so manggagawa na maong, a manggagaway ‘linawa na Dios,’ so manbilay ya andi-anggaan ed balon mundo na Dios. Kanian anggano mairap, labay tayon gawaen so maong, agta ontan?—
Basaen ta irayan teksto a mangipapanengneng no akin ya aliwan mainomay a gawaen so maong: Mateo 7:13, 14; Lucas 13:23, 24; tan Gawa 14:21, 22.


text:
TEPET NA SARAY KABATAAN
Antoy Dapat Kon Naamtaan ed Panag-text?
:-) No maingat ka ed panag-text, balibali itan ya paraan pian nakumustam iray kakaarom.
:-( No agka maingat ed panag-text mo, nayarin deralen toy pikakaarom—tan say reputasyon mo.
Nabasam ed sayan artikulo no antoy kailangan mon naamtaan ed
Dia met ed sayan artikulo:
No siopa so i-text mo
Parad dakel ya tinedyer, say pan-text et importante pian walay komunikasyon dad arum. Lapud satan et sarag mon nakontak so anggan siopa ya walad contact list mo—basta ompayag iray ateng mo.
“Aglabay nen daddyk ya mitongtong kami nen agik ed lalaki. No mitongtong kami, dapat diad landline, diad sala, tan no walay arum ya makakarengel.”—Lenore.
No antoy dapat mon naamtaan: No bastam labat iter so number mo ed anggan siopa, ompan magmaliw itan ya problema.
“No agmo pilien no siopay pangiteran moy number mo, ompan maka-receive ka na saray message o picture ya agmo labay.”—Scott.
“No lanang mon ka-text so sakey a too, ompan na-develop ya tampol so feelings mod sikato.”—Steven.
Ibabaga na Biblia: “
Say marunong et ompapaliis no nanenengneng toy peligro.” (Proverbio 22:3) No maingat ka, naiwasan moy dakel ya problema.
Tuan eksperiensya: “Walay kaarok ya laki, tan lanang kamin manka-text. Inisip ko ya close kami labat. Parad siak et anggapoy problema, anggad nen imbaga ton a-develop lad siak. Dapat agak komon lanang ya mimila tan mante-text ed sikato.”—Melinda.
Pannonotan: Diad satan ya naamtaan nen Melinda, panon kasin naapektoan so pikakaaro tod samay laki?
Dumaen so istorya! Anto komon so ginawa nen Melinda pian sankaaro labat ira?
No antoy i-text mo
Mainomay so man-send tan makapaliket so maka-receive na text, kanian mainomay mon nalingwanan ya nayarin na-misinterpret na totooy ite-text mo.
No antoy dapat mon naamtaan: Saray ite-text mo et nayarin na-misinterpret.
“Diad text, agmo naamtaan so nalilikna tan tono na boses—anggano wala ray emoticon odino text symbol. Nayarin aliway natalosan mo.”—Briana.
“Wala ray kabat kon bibii ya aderal so reputasyon da tan kabkabat iran flirt lapud saray ite-text dad lalaki.”—Laura.
Ibabaga na Biblia: “
Say puso na matunong et maniisip ni antis a mansalita.” (Proverbio 15:28, footnote) Say leksion? Basam ni text mo antis mon pindoten so “Send”!
No kapigan ka man-text
Sarag moy makaisip na dugan ugali ed panag-text ya tumboken mo.
No antoy dapat mon naamtaan: No agmo iyan ed lugar so pan-text mo, ompaway ya singa anggapoy respetom tan imbes ya mikaaro rad sika, iwasan da ka laingen.
“Mainomay ya nalingwanan so dugan ugali ed panag-text. No maminsan, anggano walay katongtong ko odino kaibak ya mamangan, mante-text ak.”—Allison.
“Delikado so man-text ya manda-drive. No agka akanengneng ed karsada, ompan naaksidente ka.”—Anne.
Ibabaga na Biblia: “
Walay panaon na amin a bengatla, . . . panaon na ag-iyesel tan panaon na pansalita.” (Eclesiastes 3:1, 7) Ontan met ed panag-text!
Tips ed panag-text
No siopa so i-text mo
;-) Unor mo ray ateng mo.—Colosas 3:20.
;-) Pilim no siopay pangiteran moy number mo. No marespetom ya ibaga ya agmo iiter so personal ya impormasyon mo—pati say cellphone number mo—walay naaralan mo ya kailangan mo no adulto ka la.
;-) Agka dapat masyadon close tan man-send na sweet iran text. No na-develop iray feelings, manresulta labat itan ed problema tan walay nasakitan.
“Amta na saray ateng ko ya dugay panguusar kod cellphone ko, kanian walay tiwala dad siak ya amtak no siopay dapat kon ikargad contact list ko.”—Briana.
No antoy i-text mo
;-) Antis kan man-text, tepetan moy sarilim, ‘Duga kasin idalan kod text so ibagak?’ Ompan mas maong no ontawag ka odino mitongtong kad personal.
;-) Agmo ite-text iray agmo nibaga ed personal. “
No agmo dapat ibaga ed arapan, agmo met dapat ibabaga ed text,” so imbaga nen Sarah ya 23 so taon to.
“No walay mangi-send ed sika na bastos iran picture, idalem mod saray ateng mo. No gawaen mo itan et naprotektaan ka tan mas pantiwalaan ka na saray ateng mo.”—Sirvan.
No kapigan ka man-text
;-) Nonot mo la no kapigan agmo gamiten so cellphone mo. “
Agko awit so cellphone ko no mamangan kami o no manaaral ak,” so imbaga nen Olivia. “
Aka-off itan no wala ak ed aral mi pian agak natukson onnengneng ed satan.”
;-) Magmaliw ya makonsiderasyon. (Filipos 2:4) Agmante-text no walay katongtong mo.
“Nanggawa ak na sarilik ya rules, singa say agpan-text no kaibak iray kakaarok puera labat no talagan kailangan. Agko met iiter so number ko no agko ni ka-close.”—Janelly.


text:
KAPITULO 11
Akin et Aabuloyan na Dios so Paniirap?
Kasin say Dios so panlalapuan na irap ed mundo?
Anton problema so ginmapo diad hardin na Eden?
Panon ya ekalen na Dios so paniirap na too?
1, 2. Anto ray naeeksperiensya na totoo natan ya irap, tan anto ray itetepet da?
KAYARI na makapataktakot a panlalaban diad sakey a bansan mabetbet so guerra, nilibon sibilyan a bibii tan ugugaw so inaatey tan inkotkot ya saniiba. Say angikotkotan et pinaliberan na angkekelag ya krus. Kada krus et walay nabasan: “Akin?” No maminsan, nanengneng ed satan ya tepet so ansakisakit a liknaan. Itetepet itan na totoo no walay guerra, kalamidad, sakit, krimen ya mamatey ed saray inad-aro dad bilay, maneral ed abung da, odino lapuan na sobran paniirap da. Labay dan naamtaan no akin a nagagawa iratan ya trahedya ed sikara.
2 Akin et aabuloyan na Dios so paniirap? No si Jehova a Dios et makapanyarin-amin, maaro, makabat, tan makatunongan, akin et anggapoy hustisya tan napno so mundo na pambubusolan? Asalim lan intepet iratan ed sarilim?
3, 4. (a) Antoy mangipapanengneng ya agmet mauges ya itepet no akin ya aabuloyan na Dios so paniirap? (b) Antoy nalilikna nen Jehova ed kaugsan tan irap?
3 Mauges kasin itepet no akin ya aabuloyan na Dios so paniirap? Iisipen na arum ya no itepet da iratan, singa kulang so pananisia ra odino anggapoy respeto dad Dios. Balet, no basaen moy Biblia, naamtaan mo ya saray totoon matoor tan walaan na takot ed Dios et mantetepet met na singa ontan. Singa bilang, intepet nen propeta Habacuc ed si Jehova: “Akin et aabuloyan mon nanengneng ko so mauges a kagagawa? Tan akin et aabuloyan mo so panamairap? Akin et sankanengneng ko so panagderal tan inkaruksa? Tan akin et dakel so pankokolkol tan pambubusolan?”—Habacuc 1:3.
4 Kasin nampasnok si Jehova ed matoor a propetan si Habacuc lapud intepet to iratan? Andi. Imbes, impaisulat na Dios diad Biblia iray imbaga nen Habacuc. Tinulongan met na Dios si Habacuc pian mas natalosan to iratan tan mas ombiskeg so pananisia to. Ontan met so labay nen Jehova ya gawaen ed sika. Tandaan, ibabangat na Biblia ya ‘iyaansakit to ka.’ (1 Pedro 5:7) No kabusol na totoo so kaugsan tan irap, lalo lad Dios. (Isaias 55:8, 9) Akin balet et grabe so paniirap ed mundo?
AKIN ET GRABE SO PANIIRAP?
5. Parad arum, anto ray rason no akin ya maniirap so totoo, balet antoy ibabangat na Biblia?
5 Saray totoon nandurumay relihyon da et mantetepet ed saray lider da no akin ya grabe iray paniirap tan trahedya. Say naynay ya ebat ya naaawat da et panlabayan kuno iratan na Dios tan akatadhana la iratan ya nagawa. Nibabangat ed dakel a totoo ya misteryo so Dios odino aalaen to kunoy bilay na totoo, pati ugugaw, pian nakaiba to rad tawen. Balet singa naaralan mo la, agbalot manlalapud si Jehova a Dios so kaugsan. Inkuan na Biblia: “Agbalot manggaway mauges so tuan Dios, agbalot manggaway aliwa so Makapanyarin-amin!”—Job 34:10.
6. Akin et aliwan duga ya itetel ed Dios so amin ya paniirap ed mundo?
6 Akin et aliwan duga ya itetel ed Dios so amin ya paniirap ed mundo? Lanang dan tetetelen so Makapanyarin-amin a Dios lapud iisipen dan sikato so manuuley ed sayan mundo. Agda amta so simpli, balet ta importantin katuaan ya ibabangat na Biblia. Naaralan mo itan a katuaan ed Kapitulo 3 na sayan libro. Say talagan manuuley ed sayan mundo et si Satanas a Diablo.
7, 8. (a) Panon ya ipapanengneng na mundo so ugali na manuley to? (b) Lapud ag-inkaperpekto tan “panaon tan saray ag-iilaloan a nagawa,” akin et nayarin manirap so totoo?
7 Malinew so ibabagay Biblia: “Say interon mundo et walad pakayari na samay mauges.” (1 Juan 5:19) No isipen mo, agta duga itan? Nanengneng ed sayan mundo so ugali na samay agnanengneng ya espiritun “mangibabalang ed interon mundo.” (Apocalipsis 12:9) Si Satanas et kabkabusol toy arum, managpalikdo, tan maruksa. Kanian say mundon iimpluensyaan to et manbubusolan, mapalikdo, tan maruksa. Atan so unonan rason no akin ya grabe so paniirap.
8 Singa naaralan tayod Kapitulo 3, say komaduan rason no akin ya grabe lay paniirap et lapud agperpekto so totoo tan mankakasalanan ira manlapu lad samay impanrebelde diad hardin na Eden. Lapud makasalanan so totoo, manlalaslasan ira no siopay mas maong kanian nanresulta itan ed guerra, inkaruksa, tan kairapan. (Eclesiastes 4:1; 8:9) Say komatlon rason na paniirap et say “panaon tan saray ag-iilaloan a nagawa.” (Basaen so Eclesiastes 9:11.) Lapud aliwan si Jehova so manuuley ed sayan mauges ya mundo tan anggapoy proteksion to, nayarin manirap so totoo no nibanbanan wala rad lugar odino oras ya walay agawan mauges odino aksidente.
9. Akin et segurado itayon walay maong a rason nen Jehova ed pangiyaabuloy tod paniirap anggad natan?
9 Misalsalamat itayo ta naamtaan tayon aliwan say Dios so panlalapuan na paniirap. Aliwan sikato met so panlalapuan na saray guerra, krimen, inkaruksa, odino saray kalamidad ya mamapairap ed totoo. Balet, kaukolan tayo nin siansia ya amtaen, Akin ya iyaabuloy nen Jehova iyan amin a paniirap? No sikato so Makapanyarin-amin, walay pakayari ton patundaen itan. Akin balet et agto ni usaren so pakapanyari to? Amta tayon inar-aro itayo na Dios kanian seguradon walay maong ya rason to.—1 Juan 4:8.
GINMAPO SO SAKEY A PROBLEMA
10. Antoy kinuestion nen Satanas, tan panon?
10 Pian naamtaan tayo no akin ya iyaabuloy na Dios so paniirap, kaukolan tayon pawilen may panaon ya ginmapo so paniirap. Nen tinukso nen Satanas si Adan tan Eva ya ag-unoren si Jehova, ginmapoy seryoson problema ya kaukolan ya solusyonan. Agkinuestion nen Satanas so pakapanyari nen Jehova. Amta nen Satanas ya anggapoy limitasyon na pakapanyari nen Jehova. Imbes, say kinuestion to et say karapatan nen Jehova ya manuley. Nen inakusaan nen Satanas ya say Dios et matila tan isisiblet toy pankaabigan na saray uuleyan to, pinapaway nen Satanas ya mauges a manuley so Dios. (Basaen so Genesis 3:2-5.) Singa ibabaga nen Satanas ya mas maong ni kipapasen na totoo no ag-ira uleyan na Dios. Kinuestion nen Satanas so inkasoberano nen Jehova, say karapatan ton manuley.
11. Akin et agtampol dineral nen Jehova iray nanrebelde ed Eden?
11 Nen nanrebelde si Adan tan Eva ed si Jehova, singa oniay imbaga ra: ‘Agmi kaukolan si Jehova ya Manuley ed sikami. Sarag mi mandesisyon ya bukor no antoy maong tan mauges.’ Panon ya solusyonan nen Jehova itan ya seryoson problema? Panon ton pruebaan ya nalilingo iray nanrebelde tan say pananguley to so sankaabigan? Ompan ibaga na arum ya dineral la komon na Dios ya tampol iray nanrebelde insan nanggawa lamet na balon totoo. Balet imbaga la nen Jehova ya labay ton manpamilya si Adan tan Eva ya anggad ondakel so totoo, tan manbilay irad paraiso diad dalin. (Genesis 1:28) Naynay ya susumpalen nen Jehova iray imbaga to. (Isaias 55:10, 11) Sakey ni, no deralen ton tampol iray nanrebelde ed Eden, agnasolusyonan so seryoson problema nipaakar ed no kasin walay karapatan nen Jehova ya manuley.
12, 13. Mangiter na ilustrasyon no akin ya inabuloyan nen Jehova si Satanas ya uleyan toy mundo tan no akin ya inabuloyan To ray totoo ya uleyan day sarili da.
12 Mangiter tayoy sakey ya ilustrasyon. Walay sakey ya maestro ya ibabangat to ray estudyante to nipaakar ed Math. Balet imbaga na sakey ya matalino pero rebelyoson estudyante ya aliway solusyon ya ibabangat na maestro. Papapawayen ton makapuy ya manbangat so maestro da, tan ipipilit na sayan rebelyoson estudyante ya walay amta ton mas dugan solusyon. Sikatoy kinampian na arum ya kaklase to ta iisipen dan sikatoy duga. Antoy gawaen na maestro? No papawayen tod klase iramay rebelyoso, anto kasi epekto to ’tan ed arum ya estudyante? Agta ompan panisiaan dan duga may kaklase ra tan saramay kinmampi ed sikato? Nayarin naekal so respeto na arum ya estudyante ed maestro da, tan isipen dan natatakot ta ompan naamtaan dan sikatoy aliwa. Balet inabuloyan na maestro ya ipanengneng na rebelyoson estudyante ed saray kaklase to no antoy solusyon to.
13 Say ginawa nen Jehova et mipadparad ginawa na satan ya maestro. Tandaan ya aliwa labat a saramay nanrebelde ed Eden so nalalanor, minilyon ya anghel so manbabantay. (Job 38:7; Daniel 7:10) Say solusyon nen Jehova ed impanrebelde ra et baleg so epekto tod amin ya anghel tan ed amin ya magmaliw ya anak di Adan tan Eva. Kanian, antoy ginawa nen Jehova? Inabuloyan toy Satanas ya ipanengneng no panon ton uleyan so totoo. Inabuloyan met na Dios iray totoo ya uleyan day sarili da tan impluensyaan ira nen Satanas.
14. Antoy maong ya resulta nen inabuloyan nen Jehova ya uleyan na totoo so sarili da?
14 Diad satan ya ilustrasyon, amta na maestro ya aliwa may rebelyoson estudyante tan saramay kinmampi ed sikato. Balet amta to met ya parad pankaabigan na interon klase no abuloyan ton pruebaan day ibabaga ra. No napruebaan ya aliwa iramay rebelyoso, naamtaan na arum nin estudyante ya say maestro da labat so kualipikadon manbangat ed klase. Natalosan da lad satan no akin ya papawayen na maestro so siopaman ya manrebelde ed klase to. Mipadpara, amta nen Jehova ya parad pankaabigan na amin ya matoor a totoo tan saray anghel no nanengneng dan anggapoy maong ya agawaan nen Satanas tan saray kapara ton rebelde tan agnayarian na totoo ya uleyan so sarili da. Singa si Jeremias nensaman, naamtaan da ‘yan importantin katuaan: “Amtak, O Jehova, ya anggapoy autoridad na too ya uleyan so dalan to. Agkanepegan na too ya igiya so dilin kupbang to.”—Jeremias 10:23.
AKIN ET ABAYBAYAG LA?
15, 16. (a) Akin et abaybayag lan iyaabuloy nen Jehova so paniirap? (b) Akin et agni pinatunda nen Jehova iray nagagawan graben krimen?
15 Akin balet et abaybayag lan iyaabuloy nen Jehova so paniirap? Tan akin et agto ni pinatunda iray mauges a nagagawa? Isipen tayo pa labat so duaran agginawa na maestro ed samay ilustrasyon. Unona, agto pinatunda so rebelyoson estudyante ya ipanengneng ed klase so ibabaga ton dugan solusyon. Komadua, agtinulongan na maestro so rebelyoson estudyante ya pruebaan so ibabaga to. Mipadpara, isipen pay duaran agginawa nen Jehova. Unona, agto pinatunda si Satanas tan saramay kinmampi ed sikato ya pruebaan no kasin duga ira. Kaukolan sirin ya palabasen so panaon. Diad apalabas ya nilibon taon, sinali la na totoo so amin a klase na uley odino gobierno. Dakel met lay maong ya agawaan na totoo diad science tan arum ni, balet mas linmoor so panagsaol, kairapan, krimen, tan guerra. Sankanengneng la natan ya talagan agnayarian na too ya uleyan so sarili to.
16 Komadua, agtinulongan nen Jehova si Satanas diad panuuley tod sayan mundo. Singa bilang, no patundaen na Dios iray graben krimen ya resulta na mauges ya uley nen Satanas, agta ompaway ya susuportaan toy Satanas tan saray kaiba ton rebelde? Agta isipen laingen na totoo ya nayarian dan uleyan so sarili da tan anggapoy mauges ya resulta? No ontan so gawaen nen Jehova, ompaway ya sikatoy kasabwat ed katilaan da. Balet, “imposiblin mantila so Dios.”—Hebreo 6:18.
17, 18. Antoy gawaen nen Jehova ed amin ya mauges ya epekto na uley na totoo tan say impluensya nen Satanas?
17 Anto balet so gawaen na Dios ed saray mauges ya epekto na abayag lan panrerebelde ed sikato? Tandaan tayo ya si Jehova et makapanyarin-amin. Kanian nayarian to tan talagan ekalen to iray epekto na paniirap na totoo. Singa naaralan tayo la, apigeren to iyan nadederal ya planeta tayo tan magmaliw iyan Paraiso. Naekal la ray epekto na kasalanan panamegley na pananisia ed insakripisyon bilay nen Jesus—anggapo lay mansakit tan ompatey, tan bilayen lamet iray inaatey. Usaren na Dios si Jesus “pian deralen to iray kimey na Diablo.” (1 Juan 3:8) Amin iratan et gawaen nen Jehova diad dugan panaon. Maliket itayo ta inabuloyan ton onlabas so panaon. Lapud anos to, naikdan itayoy pankanawnawan aralen so katuaan tan mandayew ed sikato. (Basaen so 2 Pedro 3:9, 10.) Balet legan tayon aalagaren itan, aanapen na Dios iray totoon malabay nin mandayew ed sikato tan tutulongan to ra pian nasarag so irap ed sayan magulon mundo.—Juan 4:23; 1 Corinto 10:13.
18 Ompan isipen na arum, ‘Anggapo komon so paniirap no ginawa na Dios si Adan tan Eva ya ag-ira makapanrebelde.’ Pian nalinewan itan, isip mo pa may mablin regalo nen Jehova ed sika.
PANON MON USAREN SO REGALO NA DIOS ED SIKA?
19. Anton importantin regalo so inter nen Jehova ed sikatayo, tan akin a nepeg tayon pablien itan?
19 Singa naamtaan tayo lad Kapitulo 5, pinalsa na Dios so totoo ya makapandesisyon iran bukor. No isipen mo, agta importantin maong itan a regalo? Ginawa na Dios so dakdakel ya ayayep, balet anggapoy abilidad dan mandesisyon. (Proverbio 30:24) Akaimbento so too na saray robot ya say gawaen da labat et no antoy aka-program ed sikara. Maliket itayo kasi no ontan so impanggawa na Dios ed sikatayo? Andi. Maliket itayo ta makapandesisyon tayo no antoy labay tayon pagmaliwan, no antoy pilien tayon kabibilay, no siopa ray pikaaroan tayo, tan arum ni. Panliketan tayo itan ya regalo na Dios ed sikatayo. Atan so labay na Dios.
20, 21. Panon tayon usaren so regalon pakapandesisyon ed sarili tayo diad sankaabigan a paraan, tan akin et labay tayon gawaen itan?
20 Aglabay nen Jehova ya napipilitan itayo labat ya mandayew ed sikato. (2 Corinto 9:7) Singa bilang, dinan so mas makapaliket ed ateng, ibaga na ugaw ya “inaro ta kayo” lapud walay angiganggan ed sikato ya ibaga itan, odino ibaga to itan ya manlalapud puso to? Kanian say tepet, Panon mon usaren so regalon inter ed sika nen Jehova ya nayarian moy mandesisyon ed sarilim? Si Satanas, Adan, tan Eva et talagan aliway impangusar dad satan ya regalo. Impulisay day Jehova a Dios. Sika balet ey?
21 Walay pankanawnawam ya usaren itan ya balibalin regalo ya makapandesisyon kad sarilim diad sankaabigan ya paraan. Sarag moy miulop ed minilyon a mandadayew lad si Jehova. Napapaliket day Dios ta gagawaen day anggaay nayarian da ya pruebaan ya matila si Satanas tan anggapoy karapatan ton manuley. (Proverbio 27:11) Nagawaan mo met itan no pilien moy dugan paraan na panagbilay. Ipaliwawa itan ed ontumbok a kapitulo.


text:
KAPITULO 6
Kawalaan na Saray Inaatey?
Antoy nagawad sikatayo no ompatey itayo?
Akin et ompapatey itayo?
Naikdan tayo kasi ilalo no naamtaan tayoy tua nipaakar ed patey?
1-3. Anto ray tepet na totoo nipaakar ed patey, tan anto ray ebat na nanduruman relihyon?
ABAYBAYAG lan itetepet iratan na totoo. Importante iratan a tepet. Amin tayo et labay tayon naamtaan so ebat ed saratan.
2 Diad Kapitulo 5, inaral tayo no panon a say insakripisyo nen Jesu-Kristo ya bilay to so angiter ed sikatayo na ilalon manbilay ya tuloytuloy. Naamtaan tayo met so ibabaga na Biblia ya onsabi panaon et “anggapo lay patey.” (Apocalipsis 21:4) Balet natan et ompapatey itayo nin amin. “Saray mabilay et amta ra ya ompatey ira,” so imbaga na matalinon Ari ya si Solomon. (Eclesiastes 9:5) Labalabay tayon anggad posible et ondukey ni bilay tayo. Balet, siansian iisipen tayo no anto kasi nagawad sikatayo no ompatey itayo.
3 No ompatey iray inad-aro tayo, talagan maermen tayo. Tan nayarin nitepet tayo: ‘Anto la kasi nagagawad sikara? Maniirap ira kasi? Babantayan da tayo kasi? Kasin natulongan tayo ra? Kasin nanengneng tayo lamet ira?’ Nandurumay ebat na saray relihyon ed saratan a tepet. Wala ray mangibabagan no maong kan too, onla kad tawen balet no mauges ka, napoolan kad impierno. Ibabangat na arum a relihyon ya no walay ompatey, sikatoy onlad kawalaan na saray espiritu pian nakaiba to ray abaybayag lan inatey ya kapamilya tan kakanayon to. Ibabangat balet na arum ni ran relihyon ya no say sakey et ompatey, onlad mundo na inaatey pian diman naukom, insan sikatoy onalis-alis odino iyanak lamet ed sananey a laman.
4. Antoy pareparehon ibabangat na dakel a relihyon nipaakar ed ipapatey?
4 Nanduruma so ibabangat na saray relihyon balet saksakey so ideya ra—walay walad sikatayo ya tuloytuloy nin manbilay anggano ompatey so pisikal a laman tayo. Ibabaga na amin lawarin relihyon nensaman tan natan, ya tuloytuloy tayo ni kunon manbilay ya makanengneng, makadngel, tan makapannonot. Balet, panon itan ya nagawa anta say pakalikna, pakadngel, pakanengneng, pakaangob, tan pakataway, pati say panagnonot et konektado ed utek? No ompatey so sakey, agla ongganay utek to. Say memorya, liknaan, tan amin a parte na laman tayo et agmisteryoson onggana ya bukor. Ontunda la iratan no agla onggaganay utek tayo.
ANTON TALAGAY NAGAGAWA NO OMPATEY SO TOO?
5, 6. Antoy ibabangat na Biblia nipaakar ed kipapasen na saray inaatey?
5 Si Jehova, say nanggawa na utek na too, et aliwan misteryo ed sikato so nagagawad ipatey na too. Amta to no antoy tua, tan diad Salita to, say Biblia, et impaliwawa to so kipapasen na saray inaatey. Oniay malinew ya ibabangat na satan: No ompatey so too, sikatoy ontunda lan manbilay. Say patey so kabaliktaran na bilay. Saray inaatey et agmakanengneng, agmakadngel, tan agmakapan-isip. Anggapoy kabiangan tayo ya tuloytuloy nin manbilay no ompatey tayo. Anggapoy imortal ya kamarerwa odino espiritu tayo. *
6 Imbaga nen Solomon ya “saray mabilay et amta ra ya ompatey ira, balet saray inatey et anggapon balot so amta ra.” Insan to impaliwawa itan nen imbaga ton saray inatey et agda la nayariay mangaro odino manbusol tan “anggapo so kimey odino plano odino kakabatan odino karunongan diad Lubok.” (Basaen so Eclesiastes 9:5, 6, 10.) Ibabaga met na Salmo 146:4 ya no ompatey so too, “naandi so nonot to.” Aliwa itayon imortal tan ag-itayo tuloytuloy a manbilay no ompatey so laman tayo. Say bilay tayo et singa apoy na kandila. No naerep so apoy, ag-itan onlad sananey a lugar. Anggapo la itan.
NO ANTOY IMBAGA NEN JESUS NIPAAKAR ED PATEY
7. Panon ya impaliwawa nen Jesus so nipaakar ed kipapasen na saray inaatey?
7 Walay imbaga nen Jesus ed saray disipulo to nipaakar ed kipapasen na saray inaatey. Nen inatey so kabkabat ton si Lazaro, imbaga to: “Say kaaro tayon si Lazaro et naugip.” Say atalosan na saray disipulo ed imbaga nen Jesus et naugip labat si Lazaro, manpapainawa ta mansasakit. Aliway atalosan da. Oniay impaliwawa nen Jesus: “Inatey lay Lazaro.” (Basaen so Juan 11:11-14.) Imanoen ya inkompara nen Jesus so patey ed ugip. Aglinmay Lazaro ed tawen odino diad mandarlang ya impierno. Agto apinengnengan iray anghel odino saray kakanayon ton abayag lan inatey. Si Lazaro et ag-inyanak lamet bilang sananey a too. Imbes, sikatoy nampainawa ed patey, ya singa araldalem so ugip to. Inkompara na arum nin teksto so patey ed ugip. Singa bilang, nen tinupak anggad inatey so disipulon si Esteban, imbaga na Biblia ya sikatoy “naugip.” (Gawa 7:60) Ontan met, insulat nen apostol Pablo ya wala ray totoo ed panaon to ya “naugip lad patey.”—1 Corinto 15:6.
8. Akin et segurado tayon aglabay na Dios ya ompatey so totoo?
8 Talaga kasin labay na Dios ya ompatey so totoo? Andi! Ginawa nen Jehova so totoo ya manbilay ya tuloytuloy diad dalin. Singa naaralan tayo lad sayan libro, inyan na Dios so inmunan sanasawan too diad marakdakep a paraiso. Ginawa to ran perpekto kanian ag-ira mansakit tan ontatken. Labay nen Jehova ya maong so pansumpalan da. Wala kasi maaron ateng ya labay ton manirap so ananak to lapud itatatken tan ipapatey? Siempre, anggapo! Inaro nen Jehova iray ananak to tan labay ton maliket iran naynay diad dalin. Oniay ibabaga na Biblia nipaakar ed saray totoo: “Inyan [nen Jehova] ni ingen so andi-anggaan ed puso ra.” (Eclesiastes 3:11) Nen ginawa itayo na Dios, inyan tod puso tayo ya agtayo labay so ompatey. Tan sikato met so nanggaway paraan pian niiter itan ya pilalek ed puso tayo.
NO AKIN YA OMPAPATEY SO TOTOO
9. Antoy imbawal nen Jehova ed si Adan, tan akin et aliwan mairap ya unoren itan ya ganggan?
9 Akin balet et ompapatey so totoo? Pian naebatan itan, amtaen tayo ni no antoy agawa nen si Adan tan Eva ni labat so too diad dalin. Oniay ibabaga na Biblia: “Si Jehova a Dios et pinatubo tod dalin so amin a kiew a makapaliket a nengnengen tan maabig a naakan.” (Genesis 2:9) Balet walay sakey labat ya imbawal to. Imbaga nen Jehova ed si Adan: “Manlapud amin a kiew ed hardin et nayarian moy mangan na bunga anggad napesel ka. Balet agka nepeg a mangay bunga na kiew na pikakabat ed maong tan mauges, ta diad agew a pangan mo ed satan et seguradon ompatey ka.” (Genesis 2:16, 17) Aliwan mairap ya unoren itan ya ganggan. Dakdakel iray kakiewan ya napangalaan nen Adan tan Eva na kanen da. Kanian pankanawnawa dan ipanengneng so pisasalamat dad samay angiter na amin ed sikara, pati say perpekton bilay da. No ontulok ira, ipapanengneng dan rerespetoen day autoridad na maaron Ama rad tawen tan labay day paibangat ed sikato.
10, 11. (a) Panon ya ag-inunor na inmunan sanasawa so Dios? (b) Akin et seryoson bengatla so ag-intulok nen Adan tan Eva?
10 Balet makapaermen ta pinili na inmunan sanasawa ya ag-unoren si Jehova. Panamegley na sakey ya uleg, tinepetan nen Satanas si Eva: “Talaga ta’n imbaga na Dios ya agkayo nepeg a mangay bunga na amin a kiew ed hardin?” Inmebat si Eva: “Nayarian mi mangay bunga na saray kiew ed hardin. Balet oniay inkuan na Dios nipaakar ed bunga na kiew a walad pegley na hardin: ‘Agkayo nepeg a mangan ed satan, andi, agyo nepeg a diwiten itan; ta no ontan so gawaen yo, ompatey kayo.’”—Genesis 3:1-3.
11 Imbaga nen Satanas: “Seguradon agkayo ompatey. . . . Amta na Dios a diad mismon agew a pangan yo ed satan et nalukasan iray mata yo tan magmaliw kayon singa Dios, ya amta yoy maong tan mauges.” (Genesis 3:4, 5) Labay nen Satanas ya kombinsien si Eva ya parad pankaabigan toy pangan ed imbawal ya prutas. Singa ibabaga nen Satanas ya sarag nen Eva so mandesisyon no anto so duga tan aliwa; sarag ton gawaen no antoy labay to. Papalsaan met nen Satanas si Jehova ya intila To no antoy epekto na pangan ed prutas. Anisiay Eva ed si Satanas. Kanian amudbor na prutas tan kinan to. Insan inikdan to si Adan, tan angan met. Ag-ira ignorante ed ginawa ra. Amta ran say gagawaen da et amay mismon imbaga na Dios ya agda nepeg a gawaen. Nen kinan da may prutas, ginagala ran ag-unoren so sakey a simpli tan ag-ambelat ya ganggan. Agda nirespeto so Ama rad tawen tan say autoridad to. Anggapoy nibaraan dad satan ya ginawa ra ed maaron Amalsa ed sikara!
12. Antoy makatulong pian natalosan tayoy alikna nen Jehova nen agtinmulok si Adan tan Eva?
12 Niay sakey ya ilustrasyon: Antoy naliknam no say pinabaleg tan inasikasom ya anak et agto ka inunor, nirespeto, odino aaroen? Seguradon nasakitan ka. Isip mo pa labat so sakit ya alikna nen Jehova nen agtinmulok si Adan tan Eva.
13. Antoy imbaga nen Jehova ya nagawad si Adan no ompatey, tan antoy labay ya ibaga na satan?
13 Anggapo lay rason pian abuloyan nen Jehova ya tuloytuloy nin manbilay so agmatulok ya sanasawa. Inatey ira, ya singa imbaga to. Anggapo lay Adan tan Eva. Ag-ira linma ed kawalaan na saray espiritu. Segurado tayod satan ta imbaga nen Jehova ed si Adan nen tinepetan to ra nipaakar ed ginawa da. Imbaga na Dios: “Ompawil ka ed dalin, ta ditan so angalaan ed sika. Lapud dabok ka, ompawil ka ed dabok.” (Genesis 3:19) Ginawa na Dios si Adan manlapud dabok na dalin. (Genesis 2:7) Balet antis to ’tan, anggapoy Adan. Kanian, nen imbaga nen Jehova ya ompawil ed dabok si Adan, say labay Ton ibaga et ompawil ed dati, ya anggapoy Adan. Magmaliw ya anggapo lay bilay to ya singa dabok, ya angalaan ed sikato.
14. Akin ya ompapatey tayo?
14 Mabilay ni komon natan si Adan tan Eva, balet inatey ira ta pinili ran ag-onuren so Dios, kanian nankasalanan ira. Say rason no akin ya ompapatey itayo et impatawir nen Adan ed amin ya anak to so kasalanan pati say patey. (Basaen so Roma 5:12.) Satan a kasalanan et singa atawir ya graben sakit tan agnapaliisan na anggan siopa. Say resulta to ’tan et patey, sakey ya sumpa. Say patey et sakey a kabusol, aliwan kaaro. (1 Corinto 15:26) Talagan misalsalamat tayo ta inter nen Jehova so dondon pian nisalba tayod satan ya makapataktakot ya kabusol!
MAKATULONG NO AMTA TAYOY TUA NIPAAKAR ED PATEY
15. Akin et naligliwa itayo no amta tayoy tua nipaakar ed patey?
15 Naligliwa itayo ed ibabangat na Biblia nipaakar ed kipapasen na inaatey. Singa naaralan tayo la, saray inaatey et agnaiirapan odino nasasakitan. Agtayo ra nepeg ya takotan ta agda itayo nasakitan. Agda kaukolan so tulong tayo tan agda itayo natulongan. Agtayo ra nakatongtong tan agda itayo met nakatongtong. Ibabaga na dakel ya lider na relihyon ya natulongan da kuno iray inaatey kanian babayaran ira na totoon manisia ed sikara. Balet no amta tayoy tua, ag-itayo naloko na saray mangibabangat ed saratan ya tila.
16. Siopay angimpluensya ed saray bangat na dakel a relihyon, tan panon?
16 Kasin say ibabangat na dakel ya relihyon nipaakar ed saray inaatey et mipara ed ibabangat na Biblia? Maslak et andi. Akin? Lapud saray bangat da et naimpluensyaan nen Satanas. Uusaren toy palson relihyon pian panisiaen so totoo ya no ompatey ira, manbilay ni ran siansia diad kawalaan na saray espiritu. Saya et tila ya ilalaok nen Satanas ed arum ni ran tila pian niyarawi toy totoo ed si Jehova a Dios. Panon?
17. Akin ya say bangat nipaakar ed impierno et mamauges ed si Jehova?
17 Singa naamtaan tayo la, ibabangat na arum a relihyon ya no ompatey so mauges ya too, onlad impierno pian tuloytuloy ya pairapen. Papaugesen na sayan bangat so Dios. Si Jehova et maar-aron Dios tan agton balot itan gawaen. (Basaen so 1 Juan 4:8.) Antoy naliknam no say sakey ya too et siniten toy lima na ugaw lapud benger? Narespetom kasi itan a too? Labay mo ni kasin kabaten? Seguradon andi! Ompan parad sika et marukruksa ’tan a too. Ontan so labay nen Satanas ya isipen tayo nipaakar ed si Jehova, ya tuloytuloy To kuno ya papairapen tan popoolan iray totoo!
18. Say pandayew ed saray inaatey et base ed anton tilan bangat na arum ya relihyon?
18 Uusaren met nen Satanas so arum a relihyon pian ibangat ya no ompatey iray totoo et magmaliw iran espiritu, tan nepeg iran respetoen tan galangen na mabilay ya totoo. Base ed satan ya bangat, say espiritu na saray inaatey et magmaliw kunon makapanyarin kakaaro odino makapataktakot a kakabusol. Dakel so manisia ed sayan tila. Natatakot irad saray inaatey kanian papagalangan tan dadayewen da ra. Balet, ibabangat na Biblia ya saray inaatey et singa naugip, tan say nepeg labat ya dayewen tayo et say tuan Dios, si Jehova, say Amalsa tan mangiiter ed amin ya kaukolan tayo.—Apocalipsis 4:11.
19. Anto nin bangat na Biblia so natalosan tayo no amta tayoy tua nipaakar ed saray inaatey?
19 No amta tayoy tua nipaakar ed saray inaatey, ag-itayo nibalang na saray tilan bangat na arum ya relihyon. Ontulong met itan ed sika pian natalosan mo ni ray arum ya bangat na Biblia. Singa bilang, lapud atalosan mo ya saray inaatey et ag-oonla ed kawalaan na saray espiritu, magmaliw ya tudtua ed sika so promisa ya manbilay ya tuloytuloy diad paraison dalin.
20. Anton tepet so naebatan ed ontumbok ya kapitulo?
20 Nensaman et oniay intepet na maong ya toon si Job: “No ompatey so sakey a too, nabilay lamet kasi?” (Job 14:14) Nabilay lamet kasi so inatey? Naligliwa tayo ed ibabangat na Biblia nipaakar ed satan, a singa naaralan tayo ed ontumbok ya kapitulo.
^ par. 5 Pian lalon natalosan so nipaakar ed “kamarerwa” tan “espiritu,” ipangasin nengnengen so Apendise ed artikulon “‘Kamarerwa’ tan ‘Espiritu’—Anto Iratan?”


text:
1Ganang si Jesus in pinengganak eset lungsud et Betlehem, dut bangsa et Judea, tagnang ketimpuan i Surutan Herodes. Alu', nemengdateng tawʼt mependey dye sumiyek et bituen dut lungsud et Jerusalem mewanan eset sebangan. 2Dye in nemengingkut, kwan, “Embe ne pinengganak neng surutan et menge' tawʼt Judio? Nebiri' kay ne bituen netenda' na ipegyegang na ya. Angkansa, natu' kay apang bentugen ya.” 3Ganang nekingeg itue i Surutan Herodes, nebenteng ne ya. Kwantin gasi ginsaʼt tawʼt Jerusalem. 4Angkansa, tinimung ye ginsang pegibuten neng menge' pari' beke' menge' menunuldu' et Keseraan et tawʼt Judio, iningkut kedye, kwan, “Embe taku' penggenakan ki Kristo?” 5Kwan dye, “Dut lungsud et Betlehem, eset probinsiya et Judea, sabab kwantin ne sinurat et tarus tagna' ti', kwan, 6‘Na Betlehem, lungsud eset Judea, asal diki peemuri eset menge' megunang lungsud et Judea, sabab eset dimu mewanan sembatung pegibuten na mekepegewla eset daken neng tawʼt Israel.’ ” 7Ganang nesewran itue, tagu' ne pinetingkag i Herodes menge' meuutek neng taaw. Indyari, inintetew kedye ba' kengyan neperenta bituen in. 8Pineruntin dye ne dut lungsud et Betlehem, kwan, “Sumurung kew beke' tulusa' myu banar yengyegang in. Ba' netulus myu ne, isugira' myu megtuy daken, apang keruntin ku gasi mekebantug kenye.” 9Pegkekingeg dyeʼt beres et surutan, neglahyun dye gasi. Na', bituen neng neperenta kedye in, atin ne pegsusunsunen dye megpepanew seked nekerateng eset tengteng et peglelegdengan et yengyegang in. 10Ganang nebiri' dye na nepetaren ne bituen in, kiminsan dye ne banar. 11Pegdateng dye dut benwa, siminled dye, nebiri' dye yengyegang in eset indu' yeng si Maria. Siminelukud beke' binantug dye ya. Tinukasan dye kedyeng susunuan. Pegketbes binggey kenye pegbibiten dyeng bulawan, kamanyang sampay mergang bebengluen neng mira. 12Na timpu ne mugad dye, muli' dut lungsud dye dut lein bebyaan, sabab tinehagan kedye et Empu' set seled teginep na endey dye peuli' dut ki Surutan Herodes. 13Pegugad dye, alu', neperenta ki Jose set seled teginep sembatung dereakan et Empu', kwan, “Ganang ketiyag ke ne, ipebeyaa' megtuy yengyegang beke' indu' ye in melegyu dut bangsa et Egipto. Kas kew ugad duntin selyu lang ba' kesugid ku ne dimu, sabab pegpeperuan i Herodes peteyen ating yengyegang.” 14Angkansa, megtuy timinyag si Jose atin neng gebi, pinebaya' ye yengyegang beke' indu' in, surung dut bangsa et Egipto. 15Indyari, duntin ne linegdengan dye seked natey si Herodes. Ginsan itue neinabu apang metuman binres et Empu' pebiya' et tarus, kwan, “Tiningkag ku dakeng yegang mawaʼt bangsa et Egipto.” 16Ganang nesewran i Herodes na inekalan lang ya et menge' meuutek neng taaw, neirek-irek ya banar. Indyari, dineakan ye pemeteyen ginsang keyegangan neng lelaki eset Betlehem, sampay pelilibut neng nelkepaʼt ating lungsud, megumur et duwang teun pesanad, sigun eset timpu na neintatew ye eset menge' meuutek neng taaw. 17Indyari, netuman ne binres i Jeremias neng tarus et Empu', kwan, 18“Nekingeg mebasag neng siyak sampay meglalam dut lungsud et Rama. Peglalaman i Rakel menge' yegang ye, mendi' ye ne peimuyuk, sabab patey ne.” 19Ganang natey ne si Herodes, na', neperenta set seled teginep i Jose dereakan et Empu' dut bangsa et Egipto, kwan, 20“Pegtiyag ne, bita' ne muli' dut bangsa et Israel megindu' in, sabab nemematey ne nememahum peteyen ating yengyegang.” 21Pegketiyag ye, binibit ye ne itueng megindu' dut bangsa et Israel. 22Temed ganang nekingeg i Jose na yegang i Herodes neng si Arkilao surutan dut probinsiya et Judea, siminubli' et ama' ye, timinakut ne ya meglembus duntin. Pegketbes pinesewd gasi ki Jose set seled teginep. Angkansa, siminurung dye ne dut probinsiya et Galilea. 23Pegdateng duntin, liminegdeng dye ne dut Nasaret apang metuman binres et menge' tarus na ya in ingeranaʼt Nasareno.
Copyrighted Material
Learn More